b'\n_START_ARTICLE_\nScott Mellanby\n_START_SECTION_\nPelaajaura\n_START_PARAGRAPH_\nMellanby sai NHL-varauksen, kun Philadelphia Flyers varasi h\xc3\xa4net numerolla 27 varaustilaisuuden 1984 toisella kierroksella. H\xc3\xa4n pelasi varauksensa j\xc3\xa4lkeen kahdella kaudella Wisconsinin yliopiston j\xc3\xa4\xc3\xa4kiekkojoukkueessa ennen ammattilaisuransa aloittamista._NEWLINE_Mellanby edusti NHL:ss\xc3\xa4 viitt\xc3\xa4 eri seuraa, Philadelphia Flyersin lis\xc3\xa4ksi Edmonton Oilersia, Florida Panthersia, St. Louis Bluesia ja Atlanta Thrashersia. Pisimp\xc3\xa4\xc3\xa4n n\xc3\xa4ist\xc3\xa4 h\xc3\xa4n pelasi Floridassa, jossa h\xc3\xa4n kuului seuran historian ensimm\xc3\xa4isiin pelaajiin tultuaan varatuksi kes\xc3\xa4kuussa 1993 j\xc3\xa4rjestetyss\xc3\xa4 laajennusvaraustilaisuudessa. H\xc3\xa4n oli kahdella kaudella, 1993\xe2\x80\x931994 ja 1995\xe2\x80\x931996, joukkueensa eniten pisteit\xc3\xa4 ja maaleja tehnyt pelaaja, j\xc3\xa4lkimm\xc3\xa4isell\xc3\xa4 uransa parhaalla pistem\xc3\xa4\xc3\xa4r\xc3\xa4ll\xc3\xa4 (70 tehopistett\xc3\xa4, 32 maalia ja 38 sy\xc3\xb6tt\xc3\xb6pistett\xc3\xa4, 79:ss\xc3\xa4 runkosarjaottelussa), ja vuodesta 1997 vuoteen 2001 sen kapteeni._NEWLINE_Mellanby pelasi kahtena vuonna Stanley Cupin voitosta pelattavissa loppuotteluissa, vuonna 1987, jolloin h\xc3\xa4n edusti Philadelphia Flyersia, ja vuonna 1996, jolloin h\xc3\xa4n edusti Florida Panthersia. Kauden 1995\xe2\x80\x931996 alussa Mellanby tappoi mailallaan joukkueensa pukukopissa olleen rotan ennen Calgary Flamesi\xc3\xa4 vastaan pelattua kotiottelua, jossa h\xc3\xa4n teki kaksi maalia. Nimen "rat trick" saaneen tapauksen j\xc3\xa4lkeen Panthersin kannattajat ottivat tavakseen heitell\xc3\xa4 joukkueen otteluissa j\xc3\xa4\xc3\xa4lle muovirottia, my\xc3\xb6s vuoden 1996 loppuotteluissa._NEWLINE_Mellanby siirtyi helmikuussa 2001 St. Louis Bluesiin pelaajakaupassa, jossa Panthers sai vaihdossa Dave Morissetin pelaajaoikeudet ja viidennen kierroksen varausvuoron (jolla Panthers varasi Vince Bellissimon) varaustilaisuudessa 2002. H\xc3\xa4n oli siirron aikaan Florida Panthersin historian eniten pisteit\xc3\xa4 ja maaleja tehnyt pelaaja. Olli Jokinen ohitti my\xc3\xb6hemmin n\xc3\xa4m\xc3\xa4 seuraenn\xc3\xa4tykset. Aiemmin urallaan Mellanby oli vaihtanut joukkuetta pelaajakaupan kautta yhden kerran, toukokuussa 1991, jolloin h\xc3\xa4n, Craig Berube ja Craig Fisher siirtyiv\xc3\xa4t Philadelphia Flyersista Edmonton Oilersiin vaihdossa Dave Browniin, Corey Fosteriin ja Jari Kurriin._NEWLINE_Mellanby pelasi St. Louis Bluesissa nelj\xc3\xa4ll\xc3\xa4 kaudella, vuoteen 2004 asti, jolloin h\xc3\xa4n teki vapaana pelaajana sopimuksen Atlanta Thrashersin kanssa. H\xc3\xa4nen ensimm\xc3\xa4inen kautensa Atlantassa oli kausi 2005\xe2\x80\x932006, jolla h\xc3\xa4net my\xc3\xb6s nimettiin joukkueen kapteeniksi. Edellisell\xc3\xa4 kaudella, joka peruuntui ty\xc3\xb6sulun vuoksi, h\xc3\xa4n ei pelannut miss\xc3\xa4\xc3\xa4n joukkueessa. Mellanby ilmoitti pelaajauransa p\xc3\xa4\xc3\xa4ttymisest\xc3\xa4 huhtikuussa 2007, alle viikko sen j\xc3\xa4lkeen, kun Thrashers oli h\xc3\xa4vinnyt pudotuspelien ensimm\xc3\xa4isell\xc3\xa4 kierroksella New York Rangersille._NEWLINE_Mellanby pelasi kaudella 1985\xe2\x80\x931986 alkaneella ja kauteen 2006\xe2\x80\x932007 p\xc3\xa4\xc3\xa4ttyneell\xc3\xa4 urallaan 1\xc2\xa0431 runkosarja- ja 136 pudotuspeliottelua. H\xc3\xa4n teki runkosarjassa 840 tehopistett\xc3\xa4, 364 maalia ja 476 sy\xc3\xb6tt\xc3\xb6pistett\xc3\xa4, ja pudotuspeleiss\xc3\xa4 53 tehopistett\xc3\xa4, 24 maalia ja 29 sy\xc3\xb6tt\xc3\xb6pistett\xc3\xa4. H\xc3\xa4net valittiin yhden kerran NHL:n t\xc3\xa4hdist\xc3\xb6otteluun, vuonna 1996._NEWLINE_Mellanby ei edustanut Kanadan j\xc3\xa4\xc3\xa4kiekkomaajoukkuetta aikuisten arvokilpailuissa, mutta oli mukana yksiss\xc3\xa4 nuorten arvokilpailuissa, nuorten maailmanmestaruuskilpailuissa vuonna 1986. Kanada voitti tuossa turnauksessa hopeaa.\n_START_SECTION_\nPelaajauran j\xc3\xa4lkeen\n_START_PARAGRAPH_\nMellanby toimi syksyst\xc3\xa4 2008 NHL-seura Vancouver Canucksin pelaajatarkkailijana, kunnes h\xc3\xa4net nimitettiin kes\xc3\xa4kuussa 2010 aiemmin pelaajana edustamansa St. Louis Bluesin apuvalmentajaksi. H\xc3\xa4n j\xc3\xa4tti paikkansa Bluesin apuvalmentajana kauden 2011\xe2\x80\x932012 j\xc3\xa4lkeen.\n_START_SECTION_\nPerhe\n_START_PARAGRAPH_\nMellanby on naimisissa. H\xc3\xa4nell\xc3\xa4 ja vaimollaan Suella on kolme lasta, pojat Carter ja Nicholas sek\xc3\xa4 tyt\xc3\xa4r Courtney. Scott ja Sue Mellanby ovat perustaneet yhdess\xc3\xa4 hyv\xc3\xa4ntekev\xc3\xa4isyyss\xc3\xa4\xc3\xa4ti\xc3\xb6n Mellanby Autism Foundation. Heid\xc3\xa4n vanhemmalla pojallaan Carterilla diagnosoitiin autismi vuonna 1998._NEWLINE_Scott Mellanbyn is\xc3\xa4 on pitk\xc3\xa4\xc3\xa4n Hockey Night in Canadan tuottajana toiminut Ralph Mellanby.'